
1. Preşedinţia semestrială a Uniunii Europene 

 

Grecia a preluat la 1 ianuarie 2003 preşedinţia UE, principalele obiective asumate fiind "ducerea la bun sfârşit a extinderii europene, propulsarea politicii sociale europene, rezolvarea problemei imigraţiei şi gestionarea efectelor unei intervenţii în Irak". 

În ceea ce priveşte extinderea europeană, considerată principala prioritate, momentul de vârf va fi data de 16 aprilie 2003, data fixată pentru semnarea oficială a tratatelor de aderare. 

Analizând stadiul politicii europene, ministrul grec al afacerilor externe, Iorgos Panpandreou, s-a pronunţat în favoarea "unei prezenţe puternice pe plan internaţional a Uniunii Europene (...) egală cu partenerul strategic reprezentat de Statele Unite". El a apreciat că Uniunea "poate fi un factor de stabilizare în crizele regionale, poate promova pacea şi legalitatea internaţională în Orientul Mijlociu şi în Irak şi poate contribui la combaterea terorismului şi a cauzelor sale". 

În planul reformelor instituţionale din cadrul UE, necesare după extinderea la 25 de membri, "Grecia vrea să joace un rol de liant între Convenţia pentru Viitorul Europei şi Conferinţa interguvernamentală (CIG), care-şi va începe lucrările în cursul summit-ului de la Salonic", din iunie 2003, a precizat adjunctul ministrului afacerilor europene, Tassos Yannitsis. 

Continuând politica pentru regiunea Balcanilor, care îşi propune să stabilizeze regiunea şi în cadrul căreia Grecia îşi asumă un rol de prim-plan, preşedinţia greacă va face eforturi pentru a înlesni aderarea României şi Bulgariei la UE, în 2007, şi pentru a reduce diferenţele dintre actualii membri ai UE şi o serie de state balcanice. Susţinând aderarea Turciei la UE, modalitate prin care ar putea lua sfârşit deceniile de probleme cu acest stat învecinat, Iorgos Panpandreou a declarat, de asemenea, că va susţine eforturile acestui stat de a întreprinde reforme în vederea viitoarei evaluări a candidaturii sale, în decembrie 2004. 

Un obiectiv major al guvernului grec condus de Costas Simitis este acela de a conduce ţara către o convergenţă economică reală cu partenerii săi, fapt care se poate pune în practică prin promovarea politicii sociale europene, prin sprijinirea pieţei muncii, întreprinderilor mici şi mijlocii şi prin combaterea excluderii sociale. "Un succes în acest domeniu ar fi foarte important pentru preşedinţia elenă", a declarat Tassos Yannitsis. 

Elaborarea unei politici comune a imigraţiei, în funcţie de necesităţile UE de a recurge la mână de lucru externă, dar şi lupta împotriva fluxurilor clandestine, figurează printre priorităţile preşedinţiei UE. "Trebuie elaborată o politică prin care să fie combătute cauzele fenomenului, trebuie creat un cadru instituţional pentru a gestiona chestiunile privind azilul, frontierele externe şi mai ales cele maritime, precum şi finanţarea comună a acestor măsuri", a precizat T. Yannitsis. 

Analiştii apreciază însă că mandatul Greciei, în principal unul de tranziţie din punct de vedere al construcţiei europene, riscă să se complice din cauza ameninţărilor intervenţiei militare în Irak. În acest sens, premierul Costas Simitis a afirmat recent că "preşedinţia elenă va încerca, prin toate mijloacele, să cristalizeze o poziţie comună faţă de această problemă".

 

 

2. Criza irakiană 

 

La 8 ianuarie a.c., Arabia Saudită a dat publicităţii o iniţiativă arabă prin care se doreşte determinarea preşedintelui irakian, Saddam Hussein, să părăsească de bună voie Irakul pentru a evita un război devastator în Orientul Mijlociu. Potrivit unor surse diplomatice arabe, liderii saudiţi au efectuat o serie de vizite la Bagdad, pentru a-l convinge pe Saddam Hussein să renunţe la putere şi să plece în exil. Această iniţiativă demonstrează interesul lumii arabe de a rezolva în mod paşnic criza irakiană, care ar putea conduce la un conflict cu urmări destabilizatoare în întreaga regiune. 

După reuniunea Consiliului de Cooperare din zona Golfului, care a avut loc recent în Qatar, ministrul de externe saudit, Saud al-Faisal, împreună cu reprezentanţi ai altor ţări arabe, au transmis un apel lui Saddam Hussein, în care îi cereau să găsească o soluţie paşnică. Richard Boucher, purtătorul de cuvânt al Departamentului american de Stat, a declarat că SUA ar fi de acord ca preşedintele irakian să se retragă de la putere şi să plece în exil, însă a precizat că nu Statele Unite sunt la originea iniţiativei ţărilor arabe. 

Potrivit ministrului german de externe, Joschka Fischer, printre ţările în care Saddam Hussein ar putea fi primit în exil figurează Siria, Libia, Egipt, Belarus, Iran şi Rusia. 

Intelectualii arabi din imigraţie au elaborat un document prin care cer retragerea de la putere a lui Saddam Hussein şi tranziţia paşnică a ţării către un regim democratic, sub supravegherea reprezentanţilor organizaţiilor pentru drepturile omului din cadrul ONU şi a Ligii Arabe. Mulţi diplomaţi arabi şi occidentali cred însă că Saddam Hussein nu va renunţa la putere de bună voie. Joe Wilson, fost diplomat la Bagdad şi ultimul oficial american care a discutat cu Saddam Hussein, a declarat că "acesta este imaginea vie a expresiei «Statul sunt eu» şi că se teme că ar putea fi extrădat din ţara de exil pentru a fi acuzat de crime de război, la fel ca fostul lider iugoslav, Slobodan Miloşevici". 

*

"Un război împotriva Irakului nu este inevitabil, iar opţiunea militară poate fi eliminată, mai ales în cazul în care preşedintele Saddam Hussein ar renunţa la putere", a declarat secretarul american al apărării, Donald Rumsfeld. "Nu ştiu de ce este folosit cuvântul inevitabil în legătură cu războiul. În mod cert, o campanie militară nu este inevitabilă", a precizat acesta. "Continui să sper că Saddam Hussein va renunţa la putere. De asemenea, sper că această ţară va fi dezarmată şi că această operaţiune nu se va realiza prin utilizarea forţei. Între timp vom continua pregătirile. Prima alegere ar fi ca Saddam Hussein să părăsească ţara, ceea ce ar fi un lucru bun pentru toată lumea sau să îşi schimbe atitudinea, să coopereze cu ONU şi să elimine arsenalul militar", a afirmat oficialul american. D. Rumsfeld a ţinut să precizeze că nu îşi face iluzii în acest sens: "Nu cred că o persoană raţională ar putea descrie Irakul drept o ţară care a decis să coopereze şi să se dezarmeze". 

La rândul său, preşedintele George W. Bush a cerut în repetate rânduri Irakului să se dezarmaze, altfel Statele Unite şi aliaţii lor vor rezolva această problemă prin intermediul forţei. "În numele păcii, Saddam Hussein trebuie să neutralizeze toate armele de distrugere în masă şi să demonstreze acest lucru. În caz contrar, Statele Unite vor conduce o coaliţie formată din cei care doresc dezarmarea regimului de la Bagdad şi eliberarea poporului irakian", a spus preşedintele american. 

Preşedintele francez, Jacques Chirac, a declarat că utilizarea forţei înseamnă constatarea unui eşec şi reprezintă ultima soluţie în vederea rezolvării crizei irakiene. "În criza irakiană, am dorit, de la început, să găsim o soluţie paşnică. Ţinând cont de consecinţele umane, strategice şi politice, o intervenţie militară nu trebuie luată în calcul decât în cazul în care toate celelalte opţiuni eşuează. De asemenea, utilizarea forţei trebuie decisă de Consiliul de Securitate al ONU", a declarat J. Chirac. 

"Franţa îşi va continua eforturile pentru ca Rezoluţia 1441 să fie aplicată în totalitate şi îşi va menţine libertatea de decizie în toate ipotezele. Credem şi afirmăm că dreptul, dialogul intercultural, respectul reciproc, valorile umanitare, solidaritatea (...), căutarea de soluţii politice, multilateralismul cântăresc mai mult decât forţa ca instrument de stabilizare, de reducere a tensiunilor şi riscurilor, de aplanare a conflictelor. Aceste convingeri ale Franţei se intersectează cu cele ale comunităţii internaţionale", a declarat preşedintele Franţei. 

 

▪ Raportul inspecţiilor în Irak

 

Cu prilejul prezentării în faţa Consiliului de Securitate, la 27 ianuarie a.c., la New York, a raportului prvind inspecţiile ONU în Irak, Directorul Agenţiei Internaţionale pentru Energie Atomică (AIEA), Mohammed ElBaradei, a solicitat "câteva luni suplimentare pentru continuarea inspecţiilor". 

El a declarat că Naţiunile Unite doresc mai multe informaţii din partea Irakului cu privire la încercările regimului de la Bagdad de a achiziţiona uraniu. M. ElBaradei a adăugat că liderii irakieni nu le-au permis inspectorilor să verifice informaţiile privind "eforturile irakiene de a obţine uraniu după 1991". Directorul AIEA a adăugat însă că "în cursul inspecţiilor nu a fost identificată nici o activitate nucleară în Irak". 

Potrivit raportului, Irakul a importat ilegal 300 de motoare de rachetă. "Irakul a importat, în cursul ultimilor doi ani, adică până în decembrie 2002, un anumit număr de echipamente, în ciuda sancţiunilor. În primul rând amintim achiziţionarea a 300 de motoare susceptibile de a fi utilizate pentru rachetele al-Samud 2", a declarat şeful inspectorilor ONU pentru dezarmare, Hans Blix. "UNMOVIC trebuie să confirme că Irakul nu mai dispune de rachete cu o rază de acţiune mai mare de 150 de kilometri, în condiţiile în care această ţară are dreptul de a avea rachete cu o rază de acţiune egală sau inferioară celei citate. Acestea nu sunt considerate potenţiale arme de distrugere în masă", a precizat acesta. 

De asemenea, H. Blix a precizat că, pentru a stabili dacă Irakul deţine sau nu arme de distrugere în masă este nevoie de dovezi, nu doar de presupuneri. "Presupunerile nu sunt suficiente pentru a soluţiona această chestiune. Ar fi de folos dovezi şi transparenţă completă din partea regimului de la Bagadad", a apreciat H. Blix, adăugând că "nu este suficient ca Irakul să afirme că s-a dezarmat pentru ca acest lucru să fie şi adevărat". 

În plus, el a atras atenţia că recenta declaraţie irakiană nu aduce nici un element de noutate. "Din păcate, declaraţia de 12000 de pagini nu pare să conţină nici un element nou", a subliniat el, în legătură cu raportul remis de Irak Naţiunilor Unite la 8 decembrie, în conformitate cu Rezoluţia 1441 a Consiliului de Securitate. 

Pe de altă parte, el a criticat atitudinea Irakului, care nu a acceptat solicitarea experţilor de a folosi un avion de spionaj de tip U2, pentru supraveghere aeriană în timpul inspecţiilor. "Irakul a refuzat să garanteze securitatea acestor survoluri, atât timp cât un număr de condiţii nu vor fi îndeplinite. (...) Irakul nu a acceptat până în prezent cererea noastră", a continuat el. Totuşi, H. Blix a salutat cooperarea irakienilor în domeniul accesului inspectorilor la diverse obiective. "Irakul a cooperat mulţumitor cu inspectorii în ceea ce priveşte accesul acestora la toate instalaţiile vizate", a precizat şeful inspectorilor ONU. 

De asemenea, H. Blix a aprecizat că "Irakul nu a prezentat probe privind distrugerea tuturor armelor biologice produse pe bază de antrax". "Există indicii că Irakul a produs mai multe arme biologice cu antrax, pe care nu le-a declarat în decembrie şi nu există dovezi credibile că acestea au fost distruse în totalitate", a spus H. Blix. 

Şeful inspectorilor a mai afirmat că "există documente care nu au fost prezentate", după ce au descoperit mai multe astfel de dosare în locuinţa unui om de ştiinţă irakian. "Orice nou semn de ascundere a unor documente va fi considerat drept grav", a precizat H. Blix. 

*

Secretarul de Stat american, Colin Powell prezintă, la 5 februarie a.c., în Consiliul de Securitate al ONU, dovezile deţinute de administraţia americană privind arsenalul irakian de distrugere în masă. Potrivit analiştilor politici, probele ce vor fi prezentate ar face posibilă adoptarea unei noi rezoluţii a ONU care să autorizeze recursul la forţă împotriva Irakului, pe de-o parte şi ar putea să grăbescă luarea unei decizii comune de către SUA, Germania, Franţa, Marea Britanie şi a celorlalte state europene în legătură cu oportunitatea unei intervenţii militare în Irak. 

 

 

3. Situaţia din Coreea de Nord 

 

"Coreea de Nord s-a retras, la 10 ianuarie a.c., din Tratatul de neproliferare nucleară (TNP)", a anunţat agenţia oficială nord-coreeană "Korean Central News Agency" (KCNA). "Guvernul Republicii Democratice Coreene a anunţat, prin intermediul unui comunicat, retragrea din Tratatul de neproliferare nucleară şi totala sa libertate faţă de obligaţiile prevăzute în acordurile de garanţie încheiate cu Agenţia Internaţională pentru Energie Atomică (AIEA)", a precizat KCNA. 

"Orice decizie a Consiliului de Securitate al ONU de a impune sancţiuni Coreei de Nord, din cauza actualei crize nucleare, va fi considerată drept o declaraţie de război", a declarat ambasadorul Coreei de Nord la Naţiunile Unite, Pak Kil-Yon. Ambasadorul a mai declarat, în cursul unei conferinţe de presă organizată la sediul ONU, că Statele Unite "nu au avut o atitudine sinceră în momentul în care au propus conversaţii, nu negocieri". "Totuşi, a adăugat el, orice problemă poate fi rezolvată paşnic prin negociere. Aceasta a fost întotdeauna poziţia noastră. Totul depinde de Statele Unite", a afirmat ambasadorul nord-coreean. 

"Moratoriul privind lansarea de rachete nord-coreene ar putea lua sfârşit după ce SUA au invalidat toate acordurile încheiate cu Coreea de Nord", a declarat, la rândul său, ambasadorul Coreei de Nord în China. 

"Decizia Coreei de Nord de a denunţa Tratatul de Neproliferare Nucleară este foarte îngrijorătoare", a afirmat purtătorul de cuvânt al Casei Albe, Ari Fleischer, care a subliniat că Statele Unite continuă să caute o soluţie paşnică pentru ieşirea din criză. "Decizia autorităţilor de la Phenian constituie o preocupare pentru întreaga comunitate internaţională", a subliniat acesta, care a reafirmat că "Statele Unite nu au intenţii ostile faţă de Coreea de Nord". 

Marea Britanie a condamnat oficial decizia Coreei de Nord de a se retrage din Tratatul de Neproliferare Nucleară şi şi-a exprimat dorinţa de a fi sesizat Consiliului de Securitate în această problemă. "Condamnăm clar această decizie şi credem că este una greşită", a declarat purtătorul de cuvânt al premierului britanic, adăugând că acesta "este un subiect care stârneşte preocupare". "Coreea de Nord trebuia să informeze Consiliul de Securitate cu trei luni înainte, în legătură cu intenţia de a se retrage", a mai afirmat acesta. 

"Germania a cerut Coreei de Nord să revină asupra deciziei de a se retrage din TNP", a declarat ministrul german al afacerilor externe, Joschka Fischer. "O retragere din TNP ar fi o decizie foarte serioasă şi gravă pentru comunitatea internaţională. În prezent, trebuie să facem totul pentru a găsi o soluţie diplomatică. Consiliul de Securitate al ONU va trebui să se reunească pentru a analiza această situaţie serioasă. Menţinerea Coreei de Nord în cadrul TNP şi îndeplinirea tuturor obligaţiilor internaţionale este în interesul acestui stat şi al stabilităţii în peninsula Coreea", a adăugat J. Fischer. 

De asemenea, purtătorul de cuvânt al Agenţiei Internaţionale a Energiei Atomice (AIEA) a apreciat că "este încă timp pentru diplomaţie".

 

4. Propunerile Franţei şi Germaniei privind viitorul instituţiilor europene 

 

"Franţa şi Germania au trimis, la 16 ianuarie a.c., partenerilor lor europeni, propunerile comune privind viitoarea structură a Europei, în care figurează o conducere dublă a Uniunii Europene extinse", a anunţat purtătorul de cuvânt al preşedinţiei franceze. 

Într-o scrisoare adresată preşedintelui Convenţiei pentru Viitorul Europei, Valery Giscard d'Estaing, preşedintele Jacques Chirac şi cancelarul Gerhard Schroeder şi-au exprimat speranţa "că vor contribui astfel la progresul decisiv în discuţia asupra acestei chestiuni centrale". 

Documentul dat publicităţii la Paris, intitulat "Contribuţia franco-germană la Convenţia Europeană privind arhitectura instituţională a Uniunii", prezintă detaliile compromisului anunţat de J. Chirac şi G. Schroeder, potrivit cărora preşedintele Comisiei Europene ar trebui ales de Parlamentul European, iar Consiliul European va fi condus de un preşedinte ales dintre membrii acestuia, cu majoritate calificată, pentru o durată de cinci ani sau pentru doi ani şi jumătate, cu posibilitatea reînnoirii mandatului. 

În preambul se menţionează că Franţa şi Germania doresc "o reformă a instituţiilor care să răspundă unui număr de trei cerinţe: claritate, legitimitate şi eficacitate". 

Propunerea franco-germană este împărţită în şase capitole: Consiliul European, Comisia Europeană, Parlamentul European, Consiliul de Miniştri, acţiunea externă a Uniunii şi Parlamentele naţionale. 

În document se menţionează că "într-o Europă extinsă este indispensabilă acordarea unei continuităţi, stabilităţi şi vizibilităţi conducerii Consiliului European. (…) Consiliul European îşi alege preşedintele cu majoritate calificată pentru o durată de cinci ani sau de doi ani şi jumătate în condiţiile reînnoirii mandatului. Această personalitate va exercita funcţia permanent, pe perioada mandatului. (...) El are două obiective principale: pregăteşte, prezidează şi animă lucrările Consiliului European şi reprezintă Uniunea pe scena internaţională". Cei doi lideri au afirmat că "legitimitatea Comisiei trebuie impusă mai clar". "Desemnarea Comisiei şi a preşedintelui acesteia trebuie să aibă loc imediat după alegerile pentru constituirea Parlamentului European (PE). După alegerea preşedintelui Comisiei de către PE, cu majoritate calificată, această hotărâre va fi trimisă spre aprobare Consiliului European, tot cu majoritate calificată", se precizează în document. 

Propunerile franco-germane au fost prezentate oficial în cadrul Convenţiei privind Viitorul Europei, cu prilejul sesiunii plenare a acesteia care a avut loc în perioada 20-21 ianuarie a.c. 

Potrivit analiştilor, cele zece state invitate să adere la Uniunea Europeană în anul 2004 abordează cu reticenţă proiectele de reforme instituţionale din cadrul Uniunii şi elaborarea unui proiect de Constituţie, temându-se să nu se ajungă la limitări ale suveranităţii. Aceştia apreciază ambiţia Convenţiei pentru Viitorul Europei de a elabora un proiect de Constituţie a Europei, până la vara anului 2003, însă remarcă faptul că o serie de state precum Slovacia sau Slovenia preferă termenul de "tratat constituţional". 

În opinia reprezentantului Lituaniei în Convenţie, Rytis Martikonis, "o Constituţie a Europei nu va crea un nou concept al suveranităţii". 

Sensibilitatea viitoarelor state membre rămâne totuşi ridicată, tocmai din cauza problemei suveranităţii, în contextul în care cele mai multe dintre acestea au fost în sfera sovietică de influenţă timp de câteva decenii. Potrivit analiştilor, aceste ţări se feresc de tot ceea ce ar putea să le eclipseze prezenţa între cele 450 de milioane de locuitori ai celor 25 de state membre ale UE. 

De asemenea, eventuala renunţare la dreptul de veto în materie de politică externă, de apărare sau în domeniul politicilor economice este studiată cu maximă prudenţă. 

Polonia este de acord cu "tendinţa generală de a se trece la o majoritate calificată", dar are rezerve faţă de "politica fiscală şi faţă de anumite puncte din politica externă, care rămân a fi stabilite", a precizat ministrul polonez al integrării europene, Danuta Huebner. 

La rândul lor, Cehia şi Slovacia preferă, în materie de politică externă şi de apărare, conceptul de "abţinere constructivă", care nu împiedică alte state să adopte vreo decizie, iar Lituania, Letonia şi Estonia se opun renunţării la dreptul de decizie în materie de politică externă şi de apărare. 

Opiniile sunt foarte clare în ceea ce priveşte structura viitoarei Comisii Europene. Fiecare dintre statele candidate doreşte să aibă câte un post de comisar. În schimb, Franţa şi Germania pledează pentru o Comisie Europeană restrînsă. "Unele state candidate se tem că membrii UE doresc să le lase la o parte şi să nu le permită să îşi numească membrii în cadrul Comisiei Europene, de teamă că nu şi-ar îndeplini sarcinile", a declarat slovenul Alojz Peterle, unicul reprezentant al statelor candidate în prezidiului Convenţiei. 

"Menţinerea principiului o ţară-un comisar ar permite opiniei publice din viitoarele state membre să se regăsească mai bine în proiectul de reconstrucţie a Europei", apreciază Jan Kohut, secretar de stat în cadrul Ministerului ceh al Afacerilor Externe. 

Estonianul Henrik Hololei, membru supleant al Convenţiei, şi lituanianul Rytis Martikonis au reamintit faptul că statele din care fac parte doresc o Comisie Europeană puternică. Comisia Europeană este considerată de către statele "mici" din cadrul UE ca fiind cel mai bun garant al protejării intereselor generale faţă de tendinţele hegemonice ale statelor "mari". 

Aceeaşi prudenţă se manifestă şi faţă de schimbarea preşedinţiei semestriale a UE. Un astfel de sistem reprezintă "un simbol al egalităţii dintre statele membre", a declarat reprezentantul Ungariei. 

Preşedintele Convenţiei privind Viitorul Europei, Valery Giscard d'Estaing, a declarat că se opune alegerii preşedintelui Comisiei Europene de către Parlamentul European. "Alegerea preşedintelui Comisiei de către Parlament riscă să determine politizarea acesteia, ceea ar face dificilă activitatea imparţială a instituţiei", a declarat acesta. 

Responsabilul francez a propus să se stabilească un mod clar în care-ar putea fi selecţionaţi sau prezentaţi candidaţii la preşedinţie. 

În ceea ce priveşte propunerea franco-germană referitoare la o dublă preşedinţie, cea a Comisiei şi cea a Consiliului, V. Giscard d'Estaing consideră că cele două state nu propun, de fapt, o preşedinţie bicefală, ci doar faptul ca preşedinţia Consiliului să nu mai fie exercitată prin rotaţie. "Prin sosirea a zece noi state membre, sistemul de rotaţie semestrial îşi pierde orice sens, deoarece Uniunea Europeană nu va avea aceeaşi conducere decât o dată la 12 ani şi jumătate", a precizat acesta. 

V. Giscard d'Estaing a subliniat că, printre altele, Convenţia trebuie să stabilească viitoarea componenţă a Comisiei Europene, lucru care îi va obliga pe membrii Convenţiei să revină asupra deciziilor adoptate prin Tratatul de la Nisa. "Compromisul adoptat la Nisa se îndepărtează de rolul şi de natura Comisiei Europene", a precizat acesta, adăugând că este necesară revenirea la un număr de comisari egal cu numărul de funcţii real exercitate, şi nu la unul pentru fiecare stat membru, cum s-a prevăzut la Nisa. 

 

 

5. Rezultatele alegerilor desfăşurate în luna ianuarie 2003

 

 

▪ Lituania – alegeri prezidenţiale

 

Cel de-al doilea tur de scrutin al alegerilor prezidenţiale a avut loc la 5 ianuarie a.c., candidaţii fiind actualul preşedinte Valdas Adamkus - 35,06% din voturi obţinute în primul tur de scrutin - şi fostul premier Rolandas Paksas - 19,04% din voturi obţinute în primul tur al alegerilor. 

Fostul premier al Lituaniei, Rolandas Paksas, lider al Partidului Liberal Democratic, a câştigat scrutinul prezidenţial obţinând 54,91% din voturile exprimate. Contracandidatul său, Vladas Adamkus, inependent, a obţinut 45,09% din voturi. 

Comisia electorală a anunţat că R. Paksas a obţinut 776.764 de voturi, în timp ce V. Adamkus a primit 637.908 din sufragii. La alegeri s-au prezentat 1,3 milioane de alegători din cei 2,7 milioane cu drept de vot. 

 

Cehia – alegeri prezidenţiale 

 

Al treilea tur de scrutin al alegerilor prezidenţiale cehe s-a desfăşurat la 15 ianuarie a.c. La acest tur de scrutin au participat fostul premier şi lider al Partidului Democratic Civic (ODS), Vaclav Klaus, şi preşedintele Senatului, candidatul creştin-democrat Petr Pithart. 

Republică parlamentară, Cehia nu îşi alege preşedintele prin vot universal, sarcina revenind celor două Camere ale Parlamentului. Ca urmare a acestui fapt, alegerea şefului statului depinde de coaliţiile de circumstanţă care sunt încheiate în Camera Deputaţilor şi Senat. Majoritatea simplă a deputaţilor şi senatorilor prezenţi este suficientă pentru ca şeful statului să fie ales în al treilea tur de scrutin. 

Potrivit Constituţiei Cehiei, în tururile anterioare ale scrutinului era nevoie de majoritate atât în Camera Deputaţilor (200 de mandate) cât şi în Senat (81 de locuri). Constituţia cehă, adoptată după divizarea Cehoslovaciei, în 1993, permite un număr maxim de două mandate prezidenţiale de câte cinci ani. 

Vaclav Havel, artizan al înlăturării regimului comunist, a devenit preşedinte al Cehoslovaciei la sfârşitul anului 1989, la numai câteva luni după ce ieşise din închisoare, ulterior obţinând încă două mandate, după adoptarea noii Constituţii. 

Conform sondajelor, favorit era considerat fostul premier liberal Vaclav Klaus, una dintre personalităţile politice implicate în trecerea Cehiei la economia de piaţă. Totuşi, analiştii politici sunt rezervaţi în ceea ce priveşte şansele lui de victorie. Partidul pe care l-a fondat în 1991 (Partidul Democratic Civic - ODS), dispune de un număr mare de membri, dar de puţine mandate în cele două Camere ale Parlamentului. 

Celălalt candidat, Petr Pithart, fost membru al mişcării Charta 77 şi membru al Partidului Comunist înaintea invaziei sovietice din 1968, este în prezent, preşedintele Senatului. P. Pithart este membru al Partidului Creştin-democrat (KDU-CSL), cu orientare de dreapta, inclus în coaliţia condusă de V. Spidla. Coaliţia de centru-stânga a premierului Vladimir Spidla, care are o majoritate fragilă în Camera Deputaţilor şi este minoritară în Senat, nu a reuşit să desemneze un candidat comun.

Ambele încercări ale Parlamentului de a desemna preşedintele ţării, fiecare cu câte trei tururi de scrutin, care au avut loc la 15 şi 24 ianuarie a.c., s-au încheiat printr-un eşec, nici unul dintre candidaţii nereuşind să obţină majoritatea necesară pentru a-i succeda lui Vaclav Havel, al cărui mandat s-a încheiat la 2 februarie a.c. 

Preşedintele ceh Vaclav Havel a apreciat, la 25 ianuarie a.c., că blocajul în alegerea unui succesor la preşedinţie face necesară introducerea "unui amendament constituţional care să permită sufragiul universal sau un acord al partidelor politice asupra unui candidat comun". 

Olanda – alegeri parlamentare

 

Partidul Laburist (PvdA) este considerat marele învingător al alegerilor parlamentare care au avut loc, la 22 ianuarie a.c., pentru cele 150 de locuri ale Camerei inferioare, la finalul unui scrutin care a permis Partidului Creştin-Democrat (CDA) să obţină rezultate superioare celor obţinute în 1999 şi să îşi menţină poziţia de lider pe scena politică olandeză. 

Rezultatele finale sunt următoarele:

- Partidul Creştin Democrat (CDA): 44 de locuri (faţă de 43 câte deţinea în legislatura anterioară); 

- Partidul Laburist (PvdA): 42 (faţă de 23);

- Partidul Liberal (VVD): 28 (faţă de 24);

- Lista Pim Fortuyn: 8 (faţă de 23); 

- Partidul Ecologist: 8 (faţă de 10);

- Partidul Socialist (SP): 9 (9); 

- Partidul Reformator (D66): 6 (7);

- Uniunea Creştină (CU): 3 (2);

- Partidul Protestant (SGP): 2 (2).

Principalul partid care nu a depăşit pragul electoral este formaţiunea centristă Leefbar Nederland, care în legislatura anterioară a deţinut două locuri în Parlament. 

Partidul cu cel mai mare număr de mandate în Parlament desemnează candidatul care negociază formarea guvernului, iar sistemul proporţional aflat în vigoare în Olanda favorizează formarea de guverne de coaliţie.

 

Israel - alegeri parlamentare

Potrivit rezultatelor anunţate de Comisia electorală centrală după alegerile parlamentare care au avut loc la 28 ianuarie a.c., componenţa Knesset-ului (Parlamentul israelian) este următoarea:

- Partidul Likud, condus de Ariel Sharon: 37 deputaţi (faţă de 19 în precedentul Parlament); 

- Partidul Muncii: 19 deputaţi (25); 

- Shinui (partid laic de centru-dreapta): 15 deputaţi (6); 

- Shass (ultra-ortodox): 11 deputaţi (17); 

- Meretz (partid laic de stânga): 6 deputaţi (10); 

- Uniunea Naţională (coaliţie a trei partide de extremă dreapta): 7 deputaţi (7); 

- Partidul Naţional Religios (PNR): 5 deputaţi (5); 

- Lista unificată a Torei, formaţiune ultra-ortodoxă ashkenazi (evrei originari din Europa de Est): 5 deputaţi (5); 

- Israel Be'Aliya (partid rusofon de dreapta): 2 deputaţi (4); 

- Am Ehad (stânga sindicală): 4 deputaţi (2); 

- Partidele arabe: 9 deputaţi (10); 

Nici un alt partid nu a reuşit să depăşească pragul de 1,5% din sufragiile exprimate, stabilit de legea electorală, pentru a putea intra în Knesset. Dintre formaţiunile care nu au depăşit pragul electoral cele mai importante sunt partidul Herut (extremă dreapta) şi Partidul Ale Yarok.

 

Germania - alegeri locale

 

Potrivit rezultatelor provizorii oficiale date publicităţii la 3 februarie a.c., Partidul Social-Democrat condus de cancelarul G. Schroeder a suferit o înfrângere fără precedent în alegerile regionale din landurile Hesse şi Saxonia Inferioară. Analiştii apreciază că primul test electoral care are loc după victoria in extremis a guvernului social-democrat/ecologist în alegerile legislative din 22 septembrie 2002, reprezentând o dublă înfrîngere, este un recul sever pentru G. Schroeder, pe fondul creşterii şomajului, problemelor din domeniul finanţelor publice, lipsei de progres a reformelor şi polemicii internaţionale pe tema Irakului, asociată cu disensiuni semnificative între Germania şi Statele Unite. 

În ultimele zile ale campaniei electorale, cancelarul G. Schroeder "a jucat din nou cartea unui nu hotărât împotriva războiului cu Irakul", care a făcut posibilă răsturnarea şanselor în cursul alegerilor legislative. Însă această temă nu a mai avut efectul scontat asupra electoratului "obosit de promisiunile false ale cancelarului în materie de politică economică şi socială", a declarat preşedintele Uniunii Creştin-Democrate învingătoare, Angela Merkel. 

Secretarul general al SPD, Olaf Scholz, a recunoscut această înfrângere. "Mesajul este clar, însă vom continua să ne urmăm politica de reforme", a afirmat el. 

În cele două landuri, SPD înregistrează cele mai slabe rezultate de după cel de-al doilea război mondial şi, dintre cele patru mari partide, este singurul care a pierdut mandate. 

În Saxonia Inferioară, fieful politic tradiţional al lui Gerhard Schroeder, CDU şi liderul său regional Christian Wulff se află pe prima poziţie, cu 48,3% dintre voturi, faţă de 35,9% în 1998, ceea ce înseamnă o creştere de 12 procente. SPD, sub conducerea actualului ministru-preşedinte al landului, Sigmar Gabriel, a obţinut doar 33,4% dintre voturi, faţă de 47,9% în 1998. În cadrul alegerilor legislative, câştigate de cancelarul G. Schroeder, SPD obţinuse în Saxonia Inferioară un procent de 47,8%, cu sprijinul verzilor. 

În landul Hesse, CDU, condus de Roland Koch, a obţinut 48,8% din sufragii faţă de 43,4% în 1999, plasându-se înaintea SPD-ului, care a obţinut numai 29,1% dintre voturi, faţă de 39,4% în 1999. 

Ţinînd cont de sistemul electoral care combină sufragiul universal direct într-un tur, în toate circumscripţiile, cu sufragiul proporţional pe liste, la nivel regional, CDU a obţinut majoritatea absolută a mandatelor parlamentare regionale în landul Hesse. În Saxonia Inferioară, din cauza lipsei unui singur vot, CDU va forma un guvern de coaliţie cu liberali din FDP, care revin în Parlamentul regional pentru prima oară după 1994. 

Ecologiştii conduşi de Joschka Fischer, aliaţi ai social-democraţilor în guvernul federal, au înregistrat un nou progres, ca şi în cazul alegerilor legislative, obţinând 7,5% din voturi în Saxonia Inferioară şi 10,1% în Hesse, doar că, de această dată, rezultatele obţinute nu pot compensa scăderea SPD. 

Preluarea puterii de către CDU, în Saxonia Inferioară, va asigura acestei formaţiuni majoritatea absolută în Adunarea Federală, însărcinată cu alegerea preşedintelui republicii, astfel încât, potrivit analiştilor, aceasta va putea împiedica, în mai 2004, realegerea preşedintelui social-democrat Johannes Rau, şi îşi va putea impune propriul candidat. 

 

 

6. Reuniunea ministerială a Consiliului de Securitate al ONU privind lupta împotriva terorismului 

 

Proiectul de declaraţie adoptat, la 22 ianuarie a.c., de miniştrii afacerilor externe din ţările membre ale Consiliului de Securitate al ONU subliniază pericolul reprezentat de posibilitatea ca armele de distrugere în masă să ajungă în posesia teroriştilor, documentul reiterând faptul că terorismul este una dintre cele mai grave ameninţări la adresa păcii şi securităţii. 

În declaraţie se cere statelor membre să ratifice de urgenţă convenţiile în materie de terorism, mai ales cele referitoare la finanţarea acestui flagel, şi solicită Naţiunilor Unite să-şi intensifice eforturile pentru aplicarea rezoluţiilor privind lupta antiteroristă. 

Declaraţia afirmă hotărârea Consiliului de Securitate de a ajuta la soluţionarea pe cale paşnică a diferendelor, deoarece teroriştii şi susţinătorii lor folosesc instabilitatea şi intoleranţa pentru a-şi justifica actele criminale. "Găsirea unor soluţii pentru conflictele regionale, precum şi pentru problemele mondiale, cum ar fi cele legate de dezvoltare, vor contribui la cooperarea şi colaborarea pe plan internaţional, care sunt necesare pentru desfăşurarea luptei antiteroriste pe scară cât mai mare", se arată în textul declaraţiei. 

Cu acest prilej, Secretarul general al Naţiunilor Unite, Kofi Annan, a declarat că "lupta împotriva terorismului nu trebuie să înrăiască oponenţii politici, îngrădind libertatea de exprimare şi pe cea a presei, privând-o de legitimitatea exprimării politice". 

Kofi Annan a denunţat "şi cazurile din ce în ce mai numeroase în care statele invocă lupta împotriva terorismului pentru a justifica noi acţiuni militare împotriva vecinilor cu care au anumite diferende". "Dat fiind că terorismul nu a fost scuzat niciodată, solicitările legitime nu trebuie ignorate niciodată", a precizat acesta, adăugând: "trebuie să acţionăm cu hotărâre pentru a răspunde şi pentru a găsi o soluţie la disputele politice şi la conflictele care durează de mult timp susţinând şi alimentând terorismul". "Procedând în acest fel nu înseamnă că recompensăm acţiunile teroriste sau pe cei care le comit, ci înseamnă reducerea posibilităţii de a vedea refugiaţi sau militari", a concluzionat secretarul general al ONU. 

"Naţiunile Unite nu pot rămâne neputincioase în faţa refuzului Irakului de a coopera", a declarat secretarul de stat american, Colin Powell. "Oricare ar fi dificultăţile cu care ne confruntăm în privinţa Irakului, nu trebuie să adoptăm o atitudine rezervată atunci când trebuie să mergem înainte", a adăugat acesta. 

Secretarul de stat american a minimizat importanţa acordului dintre regimul de la Bagdad şi inspectorii ONU pentru dezarmarea Irakului. "Întotdeauna este vorba în linii mari de acelaşi lucru. Irakul nu răspunde presiunilor", a afirmat C. Powell, adăugând că această ţară "are obligaţia de a furniza inspectorilor toate informaţiile de care aceştia au nevoie". 

De asemenea, secretarul de stat american a precizat că Agenţia Internaţională pentru Energie Atomică (AIEA) ar avea obligaţia de a informa Consiliul de Securitate al ONU în legătură cu încălcarea de către Coreea de Nord a Tratatului de Neproliferare Nucleară. O asemenea sesizare a AIEA ar deschide calea spre impunerea unor sancţiuni împotriva Coreei de Nord, care a cerut plecarea inspectorilor AIEA de pe teritoriul ţării, anunţând că se retrage şi din Tratatul de Neproliferare Nucleară. "Coreea de Nord a ales să ignore deciziile AIEA şi, prin urmare, cred că această organizaţie are obligaţia de a informa Consiliul de Securitate care, la rândul său, are sarcina de a analiza situaţia şi de a lua măsuri", a declarat C. Powell. 

În acest sens, Secretarul general ONU, Kofi Annan, a invitat Coreea de Nord să-şi reconsidere retragerea din Tratatul de Neproliferare Nucleară şi să revină la masa dialogului, printr-un mesaj transmis reuniunii ministeriale desfăşurată sub egida ONU. 

În textul mesajului, Kofi Annan relevă faptul că "recentele sfidări la adresa convenţiilor de neproliferare nucleară existente au suscitat grave îngrijorări". "Deplâng această iniţiativă şi invit din nou cu tărie Republica Democrată şi Populară a Coreei de Nord să-şi reconsidere decizia. Singura soluţie viabilă la recenta revenire asupra Tratatului este reprezentată de mijloacele paşnice, dialog şi un spirit de respect al interesului comun. Pacea şi securitatea internaţională continuă să fie expuse sfidărilor: armele de distrugere în masă (...), creşterea cheltuielilor militare, perspectivele unei curse a înarmărilor spaţiale, punerea permanentă la punct a unor noi sisteme de arme", a apreciat acesta. 

Conferinţa pentru dezarmare, sub egida căreia s-a desfăşurat şi reuniunea ministerială de la New York, reuneşte 66 de state membre ONU şi se va încheia pe 28 martie a.c. Este a douăzeci şi cincea sesiune, iar, potrivit analiştilor, impasul lucrărilor este aproape total în lipsa acordului asupra unui program al lucrărilor reciproc acceptabil. K. Annan şi-a exprimat speranţa că "anul 2003 va marca o nouă turnură în istoria acestei conferinţe, momentul renaşterii eforturilor de reducere a armamentelor". El a apreciat că "de ani de zile, absenţa prelungită a unui acord asupra programului lucrărilor a blocat discuţiile de fond ale Conferinţei la toate punctele ordinii de zi, chiar şi a celor asupra cărora exista un acord de fond pentru începerea negocierilor, cum ar fi interzicerea producerii de material fizionabil în scopuri militare". 

"S-ar putea susţine că acest impas este reflectarea problemelor mai generale ale diplomaţiei multilaterale, însă tocmai acesta este motivul pentru care conferinţa trebuie să se adapteze situaţiei, dezvoltându-şi capacitatea de a răspunde sfidărilor care apar. Insuflarea unei noi vitalităţi Conferinţei necesită, înainte de toate, o voinţă politică înnoită, implicând punerea la punct a unor concepte inventive, aprobate la nivel politic înalt, cu participarea principalilor actori", a adăugat el.

 

7. Demersuri privind contracararea ameninţărilor bioteroriste 

 

Experţii în bioterorism şi specialiştii în boli infecţioase, reuniţi în cadrul unui seminar organizat sub egida NATO, la 16 ianuarie a.c., la Varşovia, au solicitat crearea unui sistem mondial de alertă pentru a face faţă acestei ameninţări globale. 

În cadrul seminarului, au fost prezentate realizări ale statelor în care cercetările în materie de terorism sunt avansate, în aceste ţări un astfel de sistem de apărare fiind în curs de elaborare. 

"Este necesară crearea unui sistem internaţional de alertă la scară mondială, deoarece nici o ţară nu poate face faţă singură unei ameninţări bioteroriste. Virusul variolei nu ţine cont de frontiere", a declarat Michal Bartoszcze, cercetător la Institutul militar de igienă şi epidemiologie din Varşovia (WIHE). "Trebuie instituită o reţea de laboratoare naţionale capabile să detecteze primele simptome ale unei epidemii şi să alerteze celelalte ţări, începând cu statele vecine", a precizat acesta. 

Administraţia americană a iniţiat, deja, operaţiuni de amplasare a unui "sistem naţional de monitorizare a mediului pentru protejarea împotriva ameninţărilor bioteroriste", au declarat oficiali americani. 

Sistemul de monitorizare are capacitatea de a depista, într-un interval de 24 de ore, prezenţa în aer a sporilor de antrax, variolă sau ai altor bacterii. Acest sistem este dotat cu mecanisme avansate de analiză care, potrivit oficialilor, au fost dezvoltate după atentatele de la 11 septembrie 2001 şi au fost testate în ultimele nouă luni. Deşi sistemul de monitorizare nu va asigura o protecţie directă împotriva atacurilor biologice, depistarea precoce a unei contaminări ar acorda Administraţiei americane timpul necesar pentru a mobiliza resursele medicale, putând fi salvate astfel mii sau chiar sute de mii de persoane. 

Conform unor experţi ai programului guvernamental, primele staţii de monitorizare construite cu noua tehnologie, numită "Bio-Watch", au fost instalate la New York. Aceştia au adăugat că, pentru moment, este vorba de cel puţin şapte staţii, care monitorizează mai ales gradul de poluare. Eforturile pentru punerea în funcţiune a unui astfel de sistem sunt datorate nu unei ameninţări teroriste, ci eventualei declanşări a unui război în Irak, ţară acuzată de Administraţia americană că ar avea încă stocuri de agenţi biologici. 

